Title: เทศบัญญัติเทศบาลตำบลห้วยไคร้ เรื่อง กำหนดวิธีการและอัตราค่าตอบแทนการอนุญาต ตามมาตรา 9 แห่งประมวลกฎหมายที่ดิน พ.ศ. 2551

เทศบัญญัติเทศบาลตำบลห้วยไคร้

เทศบัญญัติเทศบาลตำบลห้วยไคร้
เรื่อง
กำหนดวิธีการและอัตราค่าตอบแทนการอนุญาต
ตามมาตรา
๙ แห่งประมวลกฎหมายที่ดิน
พ.ศ.
๒๕๕๑[๑]

โดยที่เป็นการสมควรตราเทศบัญญัติเทศบาลตำบลห้วยไคร้
ว่าด้วยการกำหนดวิธีการและอัตราค่าตอบแทนการอนุญาตตามมาตรา ๙
แห่งประมวลกฎหมายที่ดิน

อาศัยอำนาจตามความในมาตรา ๖๐
แห่งพระราชบัญญัติเทศบาล พ.ศ. ๒๔๙๖ และที่แก้ไขเพิ่มเติมจนถึง (ฉบับที่ ๑๒) พ.ศ.
๒๕๔๖ ประกอบกับมาตรา ๙ มาตรา ๙/๑ แห่งประมวลกฎหมายที่ดินเทศบาลตำบลห้วยไคร้
โดยความเห็นชอบของสภาเทศบาลตำบลห้วยไคร้ และโดยความเห็นชอบของผู้ว่าราชการจังหวัดเชียงราย
จึงตราเทศบัญญัติไว้ ดังต่อไปนี้

ข้อ ๑
 เทศบัญญัตินี้เรียกว่า เทศบัญญัติเทศบาลตำบลห้วยไคร้
เรื่อง กำหนดวิธีการและอัตราค่าตอบแทนการอนุญาตตามมาตรา ๙ แห่งประมวลกฎหมายที่ดิน
พ.ศ. ๒๕๕๑

ข้อ ๒
 เทศบัญญัตินี้ให้ใช้บังคับในเขตเทศบาล
ตั้งแต่วันถัดจากวันที่ได้ประกาศโดยเปิดเผย ณ สำนักงานเทศบาลตำบลห้วยไคร้
แล้วเจ็ดวัน

ข้อ ๓
 บรรดาข้อบังคับ ระเบียบ คำสั่ง
ประกาศอื่นใดในส่วนที่ตราไว้แล้ว หรือซึ่งขัดหรือแย้งกับเทศบัญญัตินี้
ให้ใช้เทศบัญญัตินี้แทน

ข้อ ๔
 ในเทศบัญญัตินี้
ที่ดิน หมายความว่า
พื้นที่ดินทั่วไป และให้หมายความรวมถึง ภูเขา ห้วย หนอง คลอง บึง บาง ลำน้ำ
ทะเลสาบ เกาะ และที่ชายทะเลด้วย
สิทธิในที่ดิน หมายความว่า
กรรมสิทธิ์ และให้หมายความรวมถึงสิทธิครอบครองด้วย
พนักงานเจ้าหน้าที่ หมายความว่า
ปลัดเทศบาล หรือพนักงานเทศบาลอื่นซึ่งนายกเทศมนตรีแต่งตั้งให้ปฏิบัติการตามเทศบัญญัตินี้
นายกเทศมนตรี หมายความว่า
นายกเทศมนตรีตำบลห้วยไคร้

ข้อ ๕
 ที่ดินซึ่งมิได้ตกเป็นกรรมสิทธิ์ของบุคคลหนึ่งบุคคลใด
ให้ถือว่าเป็นของรัฐ

ข้อ ๖  ภายใต้บังคับกฎหมายว่าด้วยการเหมืองแร่และการป่าไม้
ที่ดินของรัฐนั้นถ้ามิได้มีสิทธิครอบครอง
หรือมิได้รับอนุญาตจากพนักงานเจ้าหน้าที่ตามมาตรา ๙ แห่งประมวลกฎหมายที่ดินแล้ว
ห้ามมิให้บุคคลใด
(๑) เข้าไปยึดถือ ครอบครอง รวมตลอดถึงการก่อสร้าง
หรือเผาป่า
(๒) ทำด้วยประการใด ให้เป็นการทำลาย
หรือทำให้เสื่อมสภาพที่ดิน ที่หิน ที่กรวด หรือที่ทราย ในบริเวณที่รัฐมนตรีประกาศหวงห้ามในราชกิจจานุเบกษาตามประมวลกฎหมายที่ดิน
มาตรา ๙ หรือ
(๓) ทำสิ่งหนึ่งสิ่งใด
อันเป็นอันตรายแก่ทรัพยากรในที่ดิน

ข้อ ๗
 ให้ผู้รับอนุญาตตามมาตรา ๙
แห่งประมวลกฎหมายที่ดิน
เสียค่าตอบแทนในการอนุญาตให้แก่เทศบาลตำบลห้วยไคร้เป็นรายปี ตามอัตราค่าตอบแทนท้ายเทศบัญญัตินี้
โดยต้องชำระภายในกำหนดเวลาสามสิบวัน นับแต่วันที่ได้รับอนุญาต
และยื่นเอกสารประกอบการพิจารณาได้แก่
ก. สำเนาใบอนุญาตให้ดำเนินการ
ข. แผนผังอาณาเขตที่อนุญาตให้ดำเนินการ
พร้อมเอกสารที่เกี่ยวข้อง

ข้อ ๘
 เทศบาลตำบลห้วยไคร้จะแบ่งค่าตอบแทนที่ได้รับตามข้อ
๗ ให้แก่องค์การบริหารส่วนจังหวัดเชียงราย ในอัตราร้อยละสี่สิบ
ของค่าตอบแทนที่ได้รับภายในกำหนดสามสิบวัน
นับแต่วันที่ได้รับเพื่อเป็นรายได้ขององค์การบริหารส่วนจังหวัดเชียงราย
และให้ค่าตอบแทนส่วนที่เหลือตกเป็นรายได้ของเทศบาลตำบลห้วยไคร้ ในกรณีที่ที่ดินดังกล่าวไม่ได้ตั้งอยู่ในเขตขององค์การบริหารส่วนจังหวัดเชียงราย
ให้ค่าตอบแทนที่ได้รับตามข้อ ๗ ตกเป็นรายได้ของเทศบาลตำบลห้วยไคร้ทั้งหมด

ข้อ ๙
 ผู้รับอนุญาตรายใด
ฝ่าฝืนไม่ชำระค่าตอบแทนภายในกำหนดตามข้อ ๗ ต้องระวางโทษปรับไม่เกินหนึ่งพันบาท
และให้ค่าปรับเป็นรายได้ของเทศบาลตำบลห้วยไคร้

ข้อ ๑๐
 ให้นายกเทศมนตรีตำบลห้วยไคร้
เป็นผู้รักษาการตามเทศบัญญัตินี้ และมีอำนาจออกระเบียบ คำสั่ง ประกาศ
เพื่อปฏิบัติการให้เป็นไปตามเทศบัญญัตินี้

ประกาศ
ณ วันที่ ๑๑ กรกฎาคม พ.ศ. ๒๕๕๑
เสถียร
 กาโน
นายกเทศมนตรีตำบลห้วยไคร้

ปริยานุช/ผู้จัดทำ
๗
พฤษภาคม ๒๕๕๒

[๑]
ราชกิจจานุเบกษา เล่ม ๑๒๖/ตอนที่ ๔๘ ง/หน้า ๑๕๔/๓๐ เมษายน ๒๕๕๒